TUNIS. Tuniskí vojaci zabili v pondelok najmenej desať islamistických militantov, ktorí vtrhli do mesta Bin Kardán neďaleko hraníc s Líbyou. V prestrelke zahynulo minimálne päť civilistov. Informovala o tom agentúra Reuters s odvolaním sa na hovorcu tuniskej armády.
Militanti zaútočili na armádnu a policajnú základňu. Tuniské úrady vyzvali obyvateľov, aby nevychádzali zo svojich domovov.
Islamskí militanti, ktorí podstúpili výcvik v Líbyi, podnikli vlani viacero útokov v Tunisku, ktorého vláda reagovalo zvýšením bezpečnostných opatrení na hraniciach, vysvetľuje Reuters.
Pri masakre v múzeu Bárdú (Bardo) v metropole Tunis z marca 2015 mladí tuniskí džihádisti zastrelili 21 zahraničných turistov a jedného policajta. V júli potom nasledoval útok v hoteli Riu Imperial Marhaba v obľúbenom letovisku Marsá al-Kantáwí (Port El-Kantaoui) neďaleko mesta Súsa (Sousse), kde prišlo o život 38 turistov, väčšinou Britov.
Britský minister obrany Michael Fallon začiatkom marca oznámil, že Británia vysiela svojich vojakov do Tuniska, kde majú pomôcť zabrániť prenikaniu bojovníkov z extrémistickej organizácie Islamský štát (IS) zo susednej Líbye.